Парламентарните шефове обсъждат "обругаване" в "Шоуто на Слави" | Ureport.bg
Ureport | Политика | България | Парламентарните шефове обсъждат „обругаване“ в „Шоуто на Слави“
13 ян., 2017 Ureport България, Водещи новини	Коментарите са изключени за Парламентарните шефове обсъждат „обругаване“ в „Шоуто на Слави“
На извънредно заседание председателският съвет на Народното събрание е обсъждал обругаване на депутатите в „Шоуто на Слави“, излъчвано всяка делнична вечер по bTV, но до публична позиция не се е стигнало след отказа на ГЕРБ. Това стана ясно от изявление на лидера на ПГ на ГЕРБ Цветан Цветанов.
Председателят на Народното събрание Цецка Цачева е свикала съвета по искане на ПГ на „Атака“ във връзка с „поведението и начина, по който се обругава парламента и народните представители“. Парламентарните групи са имали различни позиции по въпроса, затова съветът не е взел решение да възложи на Цачева да сезира съответните институции по казуса.
Според ГЕРБ парламентът не трябва да взима страна по темата. „Ако погледнем назад, ще видим, че всички политици са били обругавани“, коментира Цветанов.
Според него не депутатите трябва да сезират когото и да било за поведението на едно шоу. Има институции, които би трябвало да се сезират, смята той. Съветът за електронни медии е органът, който следи и за добрия тон в електронните медии.
„Представете си, ако парламентът излезе с позиция относно „Шоуто на Слави“. Силата на демокрацията е в силните институции. Ако парламентът излезе с позиция по отношение на „Шоуто на Слави“, това означава да увеличим негативната енергия и да започнем отново да се противопоставяме. Не искам парламентът да участва в действия, с които можем да провокираме омраза или разделение“, заяви още Цветанов.
Според него всеки трябва да се придържа към по-нормално общуване, без обиди и провокиране на омраза и разделение.
Цветанов припомни случая с късането на снимката на президента Росен Плевнелиев в „Шоуто на Слави“, както и обругаване на конституционни съдии. Тогава парламентът не реагира, коментира той.
На сайта на предаването на Слави Трифонов е публикуван цитат на Евгени Димитров от Ку-ку бенд, който на 11 януари е заявил по повод отказа на депутатите да обсъдят въпросите от референдума, иницииран от тях:
„Дами и господа депутати, за вас не трябва да има милост. Дайте си сметка, че може да сте нагли, може да сте безочливи, но сте една шепа хора. А ние сме много, много повече от вас. Ние като народ сме надживели и по-големи боклуци от вас. И сме преживели по-големи простотии от вашите. И сме останали. А такива като вас са изчезнали. И сега ще е така. Защото народът е по-силен от вас“.
От записа на цялото предаване пък става ясно, че сценаристът Иво Сиромахов е цитирал мисъл на Марк Твен, че депутати и идиоти е едно и също. Той коментира, че очевидно и тогава, и сега политиката е „предимно за негодниците и за хората с умствени и морални дефицити“, че българските депутати са много по-идиоти от американските преди 120 години и че „никой идиот не може да бъде чак толкова идиот, колкото българският парламентарен идиот“. Според него за народните избраници най-важното е яденето, пиенето и краденето.
Инициативен комитет от „Шоуто на Слави“ събра необходимия брой подписи за провеждане на референдум, осъществен на президентските избори, по три въпроса: мажоритарен вот, задължително гласуване и партийна субсидия от 1 лев на глас (сега е 11 лева).
Въпреки че около 12 000 гласа не достигнаха всенародното допитване да стане задължително, двете най-големи партии – ГЕРБ и БСП, заявиха, че ще се съобразят с „волята на суверена“.
Броени седмици преди разпускането си обаче, 43-ият парламент така и не е взел решение по референдума, което е задължително по закон. ГЕРБ внесоха свой законопроект за мажоритарния вот, а има и друг, внесен от независимия депутат Георги Кадиев и подготвен от екипа на омбудсмана Мая Манолова и от експерти, поканени от „Шоуто на Слави“.
„Ку-ку бенд”, депутати, Народно събрание, обругаване, парламент, президент, Росен Плевнелиев, снимка, Цецка Цачева, Шоуто на Слави